Informácia o činnosti Rady vlády SR pre národnostné menšiny a etnické skupiny za obdobie rokov 2003 – 2006

1. Úvod

Vláda Slovenskej republiky (ďalej len „vláda SR“) vo svojom Programovom vyhlásení v novembri 2002 deklarovala, že si je „vedomá multietnického charakteru slovenskej spoločnosti, preto sa zaväzuje bojovať proti všetkým formám intolerancie. Zaväzuje sa v praxi realizovať už schválenú dikciu Európskej charty regionálnych alebo menšinových jazykov. Pripraví návrh zákona o menšinách, vrátane financovania menšinových kultúr“. 
V týchto súvislostiach vláda SR vyvíjala v období rokov 2003 – 2006 spoluprácu so združeniami, zväzmi a spolkami rozvíjajúcimi kultúru národnostných menšín a etnických skupín vo viacerých rovinách. Predovšetkým prostredníctvom Rady vlády SR pre národnostné menšiny a etnické skupiny (ďalej len „Rada“), taktiež formou poskytovania rôznych foriem finančnej pomoci konkrétnych verejnoprospešných aktivít a v neposlednom rade priamou spoluprácou jednotlivých ministerstiev so združeniami, zväzmi a spolkami národnostných menšín a etnických skupín.
Niektoré zámery a úlohy obsiahnuté v Programovom vyhlásení vlády SR sa však v plnej miere nepremietli do konkrétnych výstupov. Najčastejšími dôvodmi boli odlišné názory na jednotlivé riešenia, resp. chýbajúca politická vôľa.
Tento informatívny materiál sa predkladá na rokovanie vlády SR na základe odporúčania Rady zo dňa 27. apríla 2006 s cieľom poukázať na rôzne formy spolupráce vlády SR so združeniami, zväzmi a spolkami rozvíjajúcimi kultúru národnostných menšín a etnických skupín; formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a občianskymi združeniami národnostných menšín a etnických skupín.
 
2. Rada vlády SR pre národnostné menšiny a etnické skupiny

Vláda SR zriadila Radu a schválila jej štatút uznesením č. 292 zo dňa 14. apríla 1999. K zmene štatútu a novému zloženiu Rady došlo uznesením vlády SR č. 419 zo dňa 7. júna 2000. Personálne obsadenie Rady bolo vo volebnom období 2002 – 2006 schválené uznesením vlády SR č. 390 z 21. mája 2003 a ďalšími uzneseniami, ktoré riešili zmeny personálneho obsadenia Rady.
Rada je poradným, iniciatívnym a koordinačným orgánom vlády SR pre oblasť štátnej národnostnej politiky. Koordinuje úlohy, ktoré vyplývajú smerom k príslušníkom národnostných menšín a etnických skupín z článkov Ústavy SR a z medzinárodne záväzných dokumentov a spolupracuje pri jej realizácii najmä s ministerstvami, orgánmi miestnej štátnej správy a samosprávy, občianskymi združeniami národnostných menšín a etnických skupín, vedeckými pracoviskami a občanmi. 
Súčasné personálne obsadenie Rady bolo schválené uznesením vlády SR č. 410 zo dňa 31. mája 2005. Podľa čl. 4 Štatútu bol predsedom Rady podpredseda vlády SR Pál Csáky, podpredsedom Rady bol minister kultúry SR Rudolf Chmel. Sekretariát Rady bol organizačne začlenený na Sekcii ľudských práv a menšín Úradu vlády SR a generálna riaditeľka Sekcie Jana Kviečinská bola zároveň tajomníčkou Rady.

Ďalšími členmi Rady boli zástupcovia národnostných menšín určení týmito združeniami, zväzmi a spolkami: 
1 zástupca za Csemadok,
1 zástupca za Zväz maďarských pedagógov na Slovensku,
1 zástupca za Český spolok na Slovensku,
1 zástupca za Osvetové centrum Rómov Považia,
1 zástupca za Kultúrny zväz občanov rómskej národnosti,
1 zástupca za Fórum maďarskej inteligencie,
1 zástupca za Zväz Rusínov – Ukrajincov,
1 zástupca za Rusínsku obrodu,
1 zástupca za Chorvátsky kultúrny zväz,
1 zástupca za Karpatskonemecký spolok na Slovensku,
1 zástupca za Kultúrny spolok židovských občanov na Slovensku,
1 zástupca za Pôvodný kultúrny zväzom Bulharov a ich priateľov na Slovensku „Christo Botev“,
1 zástupca za Spolok Poliakov a ich priateľov na Slovensku,
1 zástupca za Spolok Moravanov na Slovensku,
1 zástupca za Zväz Rusov na Slovensku.

Na zasadnutia Rady boli prizývaní zástupcovia týchto štátnych orgánov: 
1 poslanec z Výboru Národnej rady SR pre ľudské práva a menšiny, patriaci k národnostnej menšine alebo etnickej skupine, určený Výborom NR SR pre ľudské práva a menšiny,
1 zástupca Ministerstva práce, sociálnych vecí a rodiny SR, určený ministrom práce, soc. vecí a rodiny SR,
1 zástupca Ministerstva školstva SR, určený ministrom školstva SR,
1 zástupca Ministerstva kultúry SR, určený ministrom kultúry SR,
1 zástupca Ministerstva vnútra SR, určený ministrom vnútra SR,
1 zástupca Ministerstva zahraničných vecí SR, určený ministrom zahraničných vecí SR,
 Splnomocnenkyňa vlády SR pre riešenie problematiky rómskej menšiny.

3. Činnosť Rady v období rokov 2003 - 2006
 
Rada v zmysle Štatútu plní svoje koordinačné a poradné funkcie. 
Koordinuje úlohy, ktoré vyplývajú smerom k príslušníkom národnostných menšín a etnických skupín z článkov Ústavy SR, z medzinárodne záväzných dokumentov a pri ich realizácii spolupracuje najmä s ministerstvami, orgánmi miestnej štátnej správy a samosprávy, občianskymi združeniami národnostných menšín a etnických skupín, vedeckými pracoviskami a občanmi.
Poradné funkcie plní najmä podieľaním sa na príprave opatrení vlády SR, ktoré smerujú k zabezpečeniu a realizácii práv a rovnoprávnych podmienok života občanov patriacich k národnostným menšinám a etnickým skupinám. Prostredníctvom Sekcie ľudských práv a menšín ÚV SR (Sekretariátu Rady) pripravuje stanoviská k návrhom zákonov a nariadení vlády, vzťahujúcim sa na občanov patriacim k národnostným menšinám a etnickým skupinám, pred ich predložením na rokovanie vlády SR.

Rada sa v období rokov 2003 - 2006 zišla tri krát (1 krát v roku 2003, 1 krát v roku 2004 a 1 krát v roku 2005).
V období rokov 2003 – 2006 sa Rade prostredníctvom svojich zasadnutí a korešpondenciou s jej členmi podarilo realizovať aktívne monitorovanie a pripomienkovanie materiálov a legislatívnych návrhov, ktoré smerujú k zabezpečeniu a realizácii práv a rovnoprávnych podmienok života občanov patriacich k národnostným menšinám a etnickým skupinám.

A) Najvýznamnejšie materiály prerokované na zasadnutiach Rady

Rada sa na svojom zasadnutí dňa 28. 7. 2003 detailne zaoberala:

1. Posudkom a odporúčaniami pre Slovensko, ktoré vypracoval Poradný výbor RE v rámci prvého monitorovacieho cyklu implementácie Rámcového dohovoru na ochranu národnostných menšín. Členovia Rady využili možnosť na zaslanie písomného stanoviska k Posudku; na prezentovanie svojich podnetov k menšinovej problematike všeobecne a k zákonným úpravám.
2. Návrhom Správy o opatreniach potrebných na zabezpečenie prijatých ustanovení Európskej charty regionálnych alebo menšinových jazykov, ktorý obsahoval:
a)	analýzu aktuálnej situácie,
b)	konkrétne východiská a návrhy. 
Návrh Správy členovia Rady odsúhlasili a navrhli ho postúpiť na ďalšie ústavno-právne prerokovanie vo vláde SR.
3. Rusínskym a ukrajinským národnostným vysielaním SRO. 
Členovia Rady vyjadrili znepokojenie nad jednostranným rozhodnutím ústredného riaditeľa SRO o presťahovaní štúdia národnostno-etnického vysielania SRO z Prešova do Košíc. Upozornili vládu SR na jej zodpovednosť za možné negatívne dôsledky nesprávneho rozhodnutia ústredného riaditeľa SRO na národnostno-politický, spoločensko-kultúrny a náboženský život najmä Rusínov a Ukrajincov, vrátane nebezpečenstva znižovania štandardu vysielania pre národnostné menšiny. Požiadali vládu SR, aby vstúpila do rokovaní s ústredným riaditeľom SRO na riešenie tohto problému.
4. Žiadosťou zástupcu ruskej menšiny o riadne členstvo v Rade. 
Žiadosť zástupcu ruskej menšiny o riadne členstvo v Rade bola jej členmi jednohlasne akceptovaná. 

Rada sa na svojom zasadnutí dňa 23. 3. 2004 zaoberala:

1. Prerokovaním a schválením návrhu zmeny Štatútu Rady. 
Sekretariát Rady pripravil návrh zmeny Štatútu Rady ohľadne riadnych členov Rady s doplnením riadneho členstva zástupcu ruskej menšiny.
2. Financovaním menšinových kultúr v roku 2003 a vyhliadkami na rok 2004.
3. Financovaním základných škôl, stredných škôl a školských zariadení s ohľadom na súčasnú právnu úpravu.

Zasadnutie Rady dňa  22. 6. 2005 bolo koncentrované na:

1. Implementáciu antidiskriminačného zákona.
2. Informáciu o návrhu zákona o financovaní kultúry národnostných menšín. 
Členovia Rady odsúhlasili návrh zákona o financovaní kultúry národnostných menšín, ktorého cieľom je vytvorenie podmienok pre trvalý rozvoj kultúry národnostných menšín v súlade s Európskou chartou regionálnych alebo menšinových jazykov a Rámcovým dohovorom na ochranu národnostných menšín.
3. Pripomienky členov Rady k systému financovania kultúry národnostných menšín, ktoré sa týkali najmä -  mechanizmu rozdeľovania objemu finančných prostriedkov na základe štatistík sčítavania obyvateľstva; obdobia vyhlasovania tendrov; transparentnosti rozdeľovania finančných prostriedkov a prísunu finančných prostriedkov.
4. Pripomienky členov Rady k smerniciam o používaní financií z pridelených projektov, ktoré znemožňujú použiť súkromné vozidlo pri príprave realizácie kultúrnych aktivít.
5. Starostlivosť o krajanov Rusínov pochádzajúcich zo Slovenska a žijúcich v zahraničí.

B) Novelizované právne predpisy – pripomienkovanie na základe výsledkov rokovaní Rady

▪ novela zákona č. 191/1994 Z. z. o označovaní obcí v jazyku národnostných menšín, 
▪ zákon č. 619/2003 Z. z. o Slovenskom rozhlase s účinnosťou od 1. januára 2004, ktorý zrušil zákon č. 255/1991 Zb. o Slovenskom rozhlase,
▪ zákon č. 16/2004 Z. z. o Slovenskej televízii s účinnosťou od 1. februára 2004, ktorý zrušil zákon č. 254/1991 Zb. o Slovenskej televízii,
▪ zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov,
▪ novela zákona č. 634/1992 Zb. o ochrane spotrebiteľa (novela č. 616/2004, § 11)
▪ novela zákona č. 300/1993 Z. z. o mene a priezvisku v znení neskorších predpisov (zákonom č. 13/2006 z 13.decembra 2005, ktorý nadobudol účinnosť 1. februára 2006),
▪ novela zákona č. 154/1994 Z. z. o matrikách v znení neskorších predpisov (zákonom č. 14/2006 z 13. decembra 2005, ktorý nadobudol účinnosť 1. februára 2006),
▪ zákon č. 301/2005 z 24. mája 2005 s účinnosťou 1. januára 2006 (Trestný poriadok),
▪ novelizovaný § 18 zákona č. 99/1963  Zb. (Občiansky súdny poriadok),
▪ oblasť verejnej správy Slovenskej republiky bola v roku 2001 doplnená zákonom č. 302/2001 Z. z. o samospráve  vyšších územných celkov (zákon o samosprávnych krajoch). Podľa uvedeného zákona bolo zriadených 8 samosprávnych krajov. Územný obvod samosprávneho kraja je zhodný s územným obvodom kraja (zriadeného podľa zákona č. 221/1996 Z. z.). 

C) Aktivity Sekretariátu Rady – Sekcie ľudských práv a menšín ÚV SR

1. V roku 2004 a 2005 boli členovia Rady pozvaní na Minority film festivaly, ktoré boli realizované v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005.
2. Dňa 12. 1. 2006 bol listom č. 342/2006/SĽPM oslovený pán Emil Kuchár, riaditeľ Odboru ľudských práv MZV SR, so žiadosťou o aktívnejšie zapojenie členov Rady do spracovávania podkladov pre vypracovanie periodických správ SR k medzinárodným ľudsko-právnym dokumentom. 

4. Zámery a návrhy pre činnosť Rady v ďalšom období

Členovia Rady považujú za dôležité i naďalej zachovať kontinuitu existencie Rady, posilniť jej postavenie ako dôležitého poradného, iniciatívneho a koordinačného orgánu vlády SR pre oblasť štátnej národnostnej politiky a zintenzívniť spoluprácu štátnej správy s občianskymi združeniami národnostných menšín a etnických skupín, vedeckými pracoviskami a občanmi.
 
Rada sa na svojom poslednom rokovaní dňa 27. apríla 2006 uzniesla na nasledovných odporúčaniach a zámeroch pre spoluprácu združení, zväzov a spolkov rozvíjajúcich kultúru národnostných menšín a etnických skupín s vládou SR, resp. s jej jednotlivými rezortmi v ďalšom volebnom období:

▪ upevnenie legislatívneho postavenia národnostných menšín formou prijatia zákona o národnostných menšinách - zákona, ktorý by definoval postavenie národnostných menšín v spoločnosti,
▪ zabezpečenie financovania národnostných kultúr formou prijatia zákona o financovaní kultúry národnostných menšín, aby existovala zákonná garancia na financovanie národnostných kultúr,
▪ dopracovanie zákonov vyplývajúcich zo záväzkov SR v zmysle uplatňovania ustanovení Európskej charty regionálnych alebo menšinových jazykov a Rámcového dohovoru na ochranu národnostných menšín.

5. Aktivity jednotlivých rezortov vlády SR v spolupráci s občianskymi združeniami národnostných menšín a etnických skupín 

	Súčasťou informačného materiálu sú aj odpočty jednotlivých ministerstiev, o ktoré požiadal predseda Rady na základe záverov posledného rokovania Rady (prílohy č. 1 až 7).